## Uputa za provedbu Odluke o graničnoj obveznoj pričuvi

### NN 105/2004 (28.7.2004.), Uputa za provedbu Odluke o graničnoj obveznoj pričuvi

# HRVATSKA NARODNA BANKA

2057

Na
temelju članka 39. stavak 3. Zakona o Hrvatskoj narodnoj banci (»Narodne
novine«, br. 36/2001.) i točke XII. Odluke o graničnoj obveznoj pričuvi
(»Narodne novine«, br. 99/2004.) guverner Hrvatske narodne banke donio je 16. srpnja
2004.

## UPUTU

ZA PROVEDBU ODLUKE o
graniČnoj obveznoj priČuvi

Definicije

 1. U skladu s
Odlukom o graničnoj obveznoj pričuvi (u nastavku teksta: Odluka) graničnu
obveznu pričuvu obračunavaju i izdvajaju sljedeće financijske institucije:

– banke osnovane u
Republici Hrvatskoj u skladu sa Zakonom o bankama

– podružnice stranih
banaka u Republici Hrvatskoj osnovane u skladu sa Zakonom o bankama. (u
nastavku teksta: banke).

Graničnu obveznu pričuvu
ne obračunavaju i ne izdvajaju:

– banke i štedionice
specijalne namjene kada je to posebnim zakonom propisano (stambene štedionice)

– Hrvatska banka za
obnovu i razvitak.

 2. Osnovica za
obračun granične obvezne pričuve je pozitiv­na razlika između prosječnoga
dnevnog stanja izvora sredstava od nerezidenata i pravnih osoba u posebnom
odnosu s bankom u određenom obračunskom razdoblju i prosječnoga dnevnog stanja
navedenih izvora sredstava u početnom obračunskom razdoblju.

 3. Prosječno
dnevno stanje izvora sredstava od nerezidenata i pravnih osoba u posebnom odnosu
s bankom za svako obračun­sko razdoblje izračunava se u kunama, tako da se
zbroje njihova dnevna stanja u kunama i njihova dnevna stanja u devizama
preračunata u kune svakoga radnog dana te se dobiveni zbroj podijeli brojem
radnih dana dotičnoga obračunskog razdoblja.

 4. Obračunsko
razdoblje za koje se izračunava prosječno dnevno stanje izvora sredstava od
nerezidenata i pravnih osoba u posebnom odnosu s bankom je razdoblje od prvoga
do posljednjeg dana kalendarskog mjeseca.

 5. Početno
obračunsko razdoblje za koje se izračunava prosječno dnevno stanje izvora
sredstava od nerezidenata i pravnih osoba u posebnom odnosu s bankom je
razdoblje od 1. do 30. lipnja 2004.

 6. Banke
obračunavaju graničnu obveznu pričuvu primje­nom jedinstvene stope iz točke
VII. Odluke na propisanu osnovicu za obračun granične obvezne pričuve.

 7. Danom obračuna
granične obvezne pričuve smatra se 8. kalendarski dan u mjesecu.

 8. Izdvajanje
granične obvezne pričuve odnosi se na iznos koji su banke dužne izdvojiti na
devizne račune Hrvatske narodne banke.

 9. Valuta namire
granične obvezne pričuve je dva radna dana nakon dana obračuna granične obvezne
pričuve.

10. Radnim danima u
smislu Odluke smatraju se dani od ponedjeljka do petka, osim kad su u te dane
blagdani, koji se određuju posebnim propisom. Ako je propisani dan obračuna i
izdvajanja granične obvezne pričuve neradni, obveza koja se mora izvršiti na
taj dan, prenosi se na prvi sljedeći radni dan.

U izračune koji se
odnose na razdoblje obračuna prosječnoga dnevnog stanja uključuju se samo radni
dani.

11. Izvori sredstava od
nerezidenata i pravnih osoba u posebnom odnosu s bankom uključuju sve izvore
sredstava navedene u točki 14. ove upute.

12. Definicija pojma
rezidenti i nerezidenti određena je točkom 2. Upute za primjenu Kontnog plana
za banke (»Narodne novine«, br. 115/2003. i 39/2004.).

13. Pravne osobe u
posebnom odnosu s bankom su osobe rezidenti navedene u članku 78., stavak (1),
pod 5) i 6) Zakona o bankama (»Narodne novine«, br. 84/2002.) i pravne osobe
rezidenti koje izravno ili neizravno kontrolira ista osoba koja kontrolira
banku sa sjedištem u Republici Hrvatskoj. Pod kontrolom se podrazumijeva odnos
vladajućeg i ovisnog društva definiran člankom 11. Zakona o bankama.

14. Izvori sredstava na
osnovi kojih se računa prosječno dnev­no stanje su sljedeći:

– kunski depoziti na
žiroračunima i tekućim računima

– kunski štedni depoziti
po viđenju i ostali privremeni (ograničeni) depoziti

– izdani dužnički
vrijednosni papiri u kunama

– primljeni kunski
oročeni depoziti

– primljeni kunski
krediti, uključujući repo poslove

– primljeni kunski
depoziti s valutnom klauzulom

– primljeni kunski
krediti s valutnom klauzulom, uključujući repo poslove

– financijske obveze u
kunama koje se drže radi trgovanja (obveze isporuke vrijednosnih papira)

– obveze na osnovi
financijskog najma (lizinga) u kunama

– hibridni i podređeni
instrumenti u kunama (s valutnom klauzulom i bez valutne klauzule)

– obveze u kunama po
ostalim osnovama

– redovni devizni računi

– posebni devizni računi
pravnih osoba, devizni računi i devizni štedni ulozi po viđenju stanovništva

– obveze po izdanim
vrijednosnim papirima u devizama

– primljeni devizni
oročeni depoziti

– primljeni devizni
krediti, uključujući repo poslove

– financijske obveze u
devizama koje se drže radi trgovanja (obveze isporuke vrijednosnih papira)

– hibridni i podređeni
instrumenti u devizama

– obveze u devizama po ostalim osnovama.

ObraČun graniČne obvezne priČuve

15. Granična obvezna pričuva izračunava se
primjenom stope granične obvezne pričuve iz točke VII. Odluke na propisanu
osnovicu.

16. Tražene podatke o
stanjima izvora sredstava koja ulaze u prosječno dnevno stanje za obračun
granične obvezne pričuve banke izračunavaju na osnovi vlastitih
knjigovodstvenih podataka o dnevnom stanju izvora sredstava definiranih u točki
14. ove upute, u originalnim valutama.

Dnevna stanja deviznih
izvora sredstava i kunskih izvora sredstava s valutnom klauzulom iskazuju se u
kunama primjenom srednjih tečajeva Hrvatske narodne banke koji vrijede za
pojedini radni dan.

17. Na dan obračuna,
osnovica za obračun i iznos granične obvezne pričuve utvrđuju se na osnovi
prosječnoga dnevnog stanja izvora sredstava iz obračunskog razdoblja koje se
odnosi na prethodni mjesec i na osnovi prosječnoga dnevnog stanja izvora
sredstava početnoga obračunskog razdoblja.

18. Obračun granične obvezne pričuve u smislu
Odluke banke sastavljaju na obrascu GOP, koji je sastavni dio ove upute i
nalazi se kao prilog ovoj uputi. Obrazac GOP sastoji se od tri dijela: GOP 1,
koji obuhvaća obračun granične obvezne pričuve, GOP 2, koji sadrži tablicu
prikaza dnevnih stanja izvora sredstava navedenih u točki 14. ove upute za sve
radne dane pripadajućega obračunskog razdoblja, i GOP 3, koji obuhvaća popis
banaka preko kojih, odnosno za koje se izvršava obveza izdvajanja granične
obvezne pričuve.

Svi podaci koji se navode u obrascima GOP 1 i
GOP 2 iskazuju se u kunama (bez lipa), dok se svi postoci iskazuju zaokruženi
na dva decimalna mjesta.

Ispunjeni obrazac GOP banke su obvezne dostaviti
u Hrvat­sku narodnu banku, u Sektor za centralnobankarske operacije, do 12 sati
na dan obračuna granične obvezne pričuve.

Uz obračun granične obvezne pričuve banke daju
odgova­rajući nalog za uplatu granične obvezne pričuve, koja se prema
podnesenom obračunu izdvaja u skladu s točkom IX. Odluke.

Izdvajanje graniČne obvezne priČuve

19. Banke su obvezne
cjelokupnu graničnu obveznu pričuvu izdvojiti u stranoj valuti na devizne
račune Hrvatske narodne banke. Izdvajanje granične obvezne pričuve prema Odluci
obavlja se u eurima i američkim dolarima.

20. Izdvajanje granične
obvezne pričuve obavlja se u skladu s valutom namire i vrijedi do sljedećeg
izdvajanja.

21. Obveza u stranoj
valuti izračunava se primjenom sred­njeg tečaja Hrvatske narodne banke koji
vrijedi na dan obračuna granične obvezne pričuve. Izdvajanje granične obvezne
pričuve prema Odluci izvršava se:

– u EUR, na devizni
račun Hrvatske narodne banke kod Bayerische Landesbank Gyrozentrale, München i

– u USD, na devizni
račun Hrvatske narodne banke kod Bank of New York, New York.

Udjele izdvajanja
granične obvezne pričuve u svakoj od navedenih valuta banke same određuju u
postotnom iznosu, kako je navedeno u obrascu GOP 1.

Iznosi izdvajanja
granične obvezne pričuve u EUR i USD zaokružuju se na tisućice.

22. Banke koje nemaju
odobrenje za obavljanje poslova platnog prometa s inozemstvom izvršavaju obvezu
izdvajanja granične obvezne pričuve preko banaka koje imaju odobrenje za
obavljanje poslova platnog prometa s inozemstvom.

Banke koje imaju
odobrenje za obavljanje poslova platnog prometa s inozemstvom mogu obvezu
izdvajanja granične obvezne pričuve izvršavati i preko drugih banaka koje imaju
odobrenje za obavljanje poslova platnog prometa s inozemstvom.

23. Podatke vezane za
izdvajanje granične obvezne pričuve banke dostavljaju na obrascu GOP 3. Obrazac
GOP 3 sastoji se od dva dijela: GOP 3/1, koji se odnosi na popis banaka preko
kojih se izvršava obveza izdvajanja granične obvezne pričuve, i GOP 3/2, koji
se odnosi na popis banaka za koje se izvršava obveza izdvajanja granične
obvezne pričuve, a popunjavaju se na način opisan u točkama 24. i 25. ove
upute.

24. Ako banka koja ima
odobrenje za obavljanje poslova platnog prometa s inozemstvom izdvaja graničnu
obveznu pričuvu u svoje ime, a za račun druge banke, obvezna je na obrascu GOP
3/2 navesti nazive i sjedišta banaka za koje izvršava obvezu izdvajanja kao i
iznos granične obvezne pričuve koji izdvaja za svaku pojedinu banku u EUR i
USD. Iznos izdvojenih sredstava kod Hrvatske narodne banke bit će jednak zbroju
vlastitih obveza i obveza banke za čiji je račun izvršena obveza, što se
također navodi u obrascu GOP 3/2.

25. Banka koja obvezu
izdvajanja granične obvezne pričuve izvršava preko banaka koje imaju odobrenje
za obavljanje poslova platnog prometa s inozemstvom dužna je naznačiti imena i
sjedišta tih banaka kao i iznose koji su izdvojeni preko svake pojedine banke
na devizni račun Hrvatske narodne banke na obrascu GOP 3/1.

26. Banke koje imaju
odobrenje za obavljanje poslova platnog prometa s inozemstvom dostavljaju
trajne instrukcije (»Standard payment instructions«) Hrvatskoj narodnoj banci,
Direkciji za upravljanje deviznim sredstvima, za povrat izdvojenih sredstava
granične obvezne pričuve.

Banke koje imaju
odobrenje za obavljanje poslova platnog prometa s inozemstvom dostavljaju
»Standard payment instructions« jednom za sva izdvajanja granične obvezne
pričuve, a mogu ih mijenjati u slučaju potrebe isključivo novim pisanim
nalogom, koji upućuju Hrvatskoj narodnoj banci, Direkciji za upravljanje
deviznim sredstvima, najkasnije tri radna dana prije dospijeća povrata
sredstava izdvojene granične obvezne pričuve (do 12.00 sati 7. kalendarskog
dana u mjesecu).

27. Ugovor o uvjetima
deponiranja Hrvatska narodna banka će dostaviti bankama koje imaju odobrenje za
obavljanje poslova platnog prometa s inozemstvom najkasnije tri radna dana
nakon izvršenog izdvajanja.

28. Na dan povrata
sredstava po prethodnom obračunu od strane Hrvatske narodne banke, banke koje
imaju odobrenje za obavljanje poslova platnog prometa s inozemstvom izvršit će
novo izdvajanje granične obvezne pričuve.

Kaznene odredbe

29. Ako se nakon
kontrole obračuna utvrde pogreške, propusti i nepridržavanje propisanih rokova,
banka za pogrešno obračunatu i/ili nepravodobno izdvojenu graničnu obveznu
pričuvu plaća naknadu po stopi koju određuje Hrvatska narodna banka. Uz to,
Hrvatska narodna banka će prema takvoj banci poduzeti odgovarajuće mjere u
skladu s Odlukom o obavljanju nadzora nad poslovanjem banaka.

30. Ako određena banka
ne izdvoji ili nepravilno izdvoji graničnu obveznu pričuvu, odnosno izdvoji
manji iznos granične obvezne pričuve na račune Hrvatske narodne banke nego što
bi iznosila granična obvezna pričuva u smislu Odluke, na nedostatno izdvojeni
iznos plaća naknadu po stopi navedenoj u točki IV. Odluke o kamatnim stopama i
naknadama Hrvatske narodne banke.

31.  Sve kamate i troškove prouzročene nepravilno
ili nepravodobno izvršenim transakcijama od strane banaka vezane uz izdvajanje
granične obvezne pričuve koje je za njih snosila Hrvat­ska narodna banka u
pravnom odnosu s trećim osobama, banke su dužne nadoknaditi Hrvatskoj narodnoj
banci odmah nakon što od nje prime obavijest o tome, i to u valuti u kojoj su
navedene kamate i troškovi nastali za Hrvatsku narodnu banku.

Prijelazne i zavrŠne odredbe

32. Ova uputa stupa na snagu osmog dana od dana
objave u »Narodnim novinama«, a primjenjuje se od 9. kolovoza 2004., kada banke
sastavljaju obračun granične obvezne pričuve za obračunsko razdoblje od 1. do
31. srpnja 2004. u odnosu na početno obračunsko razdoblje.

33. Na dan obračuna 9.
kolovoza 2004. banke su dužne dostaviti obrazac GOP 2 za razdoblje od 1. do 31.
srpnja 2004. i za početno obračunsko razdoblje od 1. do 30. lipnja 2004.

Urbroj: 258-020/07-04/ŽR
Zagreb, 16. srpnja 2004.

Guverner
Hrvatske narodne banke
**dr. sc. Željko Rohatinski,** v. r.

if !supportEmptyParas endif

if !supportEmptyParas endif

![](dodatni/349571.gif)
![](dodatni/349572.gif)
![](dodatni/349573.gif)
![](dodatni/349574.gif)

Uputa, NN 105/2004-2057